LV Eiropas Savienības Oficiālais Vēstnesis C 294/8

Grozījumu pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2017/C 294/08)

Šī publikācija dod tiesības izteikt iebildumus pret grozījumu pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

APSTIPRINĀŠANAS PIETEIKUMS ATTIECĪBĀ UZ PRODUKTA SPECIFIKĀCIJAS GROZĪJUMU, KAS NAV MAZNOZĪMĪGS, AIZSARGĀTA CILMES VIETAS NOSAUKUMA / AIZSARGĀTAS ĢEOGRĀFISKĀS IZCELSMES NORĀDES GADĪJUMĀ

Grozījuma apstiprināšanas pieteikums saskaņā ar Regulas (ES) Nr. 1151/2012 53. panta 2. punkta pirmo daļu

OIGNON DOUX DES CÉVENNES

ES Nr.: PDO-FR-02284 – 27.1.2017.

ACVN ( X ) AĢIN ( )

1. Pieteikuma iesniedzēja grupa un tās likumīgās intereses

Association de Défense de l’Oignon doux des Cévennes (ADOC) Maison de la formation et des entreprises 30b, route du Pont-de-la-Croix 30120 Le Vigan FRANCE Tālrunis: +33 467827678 E-pasts: defenseoignondoux.cevennes@wanadoo.fr

Sastāvs un likumīgās intereses. Pieteikuma iesniedzēju grupu veido ar ACVN Oignon doux des Cévennes apzīmētā produkta ražotāji un iepakotāji, kas apvienoti asociācijā, kura tiek pārvaldīta saskaņā ar 1901. gada 1. jūlija likumu. Asociācija ir tiesīga pieprasīt veikt grozījumus specifikācijā.

2. Dalībvalsts vai trešā valsts

Francija

3. Produkta specifikācijas nodaļa, kurā izdarīts(-i) grozījums(-i)

— ☐ Produkta nosaukums — ☐ Produkta apraksts — ☐ Ģeogrāfiskais apgabals — ☒ Izcelsmes apliecinājums — ☒ Ražošanas metode — ☐ Saikne — ☒ Marķēšana — ☒ Citas [ģeogrāfiskais apgabals, saikne, grupas kontaktinformācija, kontroles struktūras]

4. Grozījuma(-u) veids

— ☒ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu. — ☐ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, ja vienots dokuments (vai tā ekvivalents) attiecībā uz produktu nav publicēts.

5. Grozījums(-i)

— Izcelsmes apliecinājums

Specifikācijas nodaļā “Pierādījumi tam, ka produkta izcelsme ir noteiktajā apgabalā” uzņēmēju identifikācijas procedūra ir grozīta šādi:

— Identifikācijas pieteikuma dokumentācijas iesniegšanas datuma grozījums

Identifikācijas deklarācijas iesniegšanas datums, kas pašlaik ir 31. maijs audzēšanas gadā, ir atvirzīts uz 30. novembri gadā pirms audzēšanas, lai saglabātu saskanību ar zemesgabalu identifikāciju un sezonu. Tādējādi arī būs iespēja labāk plānot pārbaudes uz vietas un atvieglot darbu ražotājiem.

— Grozījums deklarācijā par audzēšanu – pievienots “brīvprātīgas izstāšanās pieteikums”

Tas, ka šajā deklarācijā tiek iekļauts brīvprātīgas izstāšanās pieteikums, nodrošina pilnvaroto uzņēmēju saraksta labāku aktualizāciju un ļauj regulāri uzraudzīt tos uzņēmējus, kuri ražo ar ACVN Oignon doux des Cévennes apzīmēto produktu.

— Grozījums deklarācijā par laišanu tirgū

Lai noskaidrotu, kāda veida uzņēmējiem ir jāaizpilda šī deklarācija, ir precizēts, ka šī deklarācija attiecas tikai uz tiem, kuri laiž produkciju tirgū, tas ir, uz ražotājiem–iepakotājiem (tiešā pārdošana) un iepakotājiem. Aiz vārda “ražotāji” ir pievienots vārds “iepakotāji”. Noteikums tagad skan šādi: “Ražotāji–iepakotāji un iepakotāji ik gadu līdz 31. maijam pēc ražas novākšanas iesniedz grupai deklarāciju par laišanu tirgū (..)”

— Pievienota iespēja veikt organoleptisko un analītisko pārbaudi iepakošanai sagatavotajām partijām

Specifikācijas nodaļā “Pierādījumi tam, ka produkta izcelsme ir noteiktajā apgabalā” iekļautie noteikumi par ražojumu kontroli ir grozīti šādi: lai uzlabotu Oignon doux des Cévennes organoleptiskās un analītiskās pārbaudes iespējas, ir pievienota iespēja paņemt paraugus no iepakošanai sagatavotajām partijām. Ir saglabāta arī iepakoto partiju kontrole.

Vienotā dokumenta 3.5. punktā ir ņemta vērā šī iespēja, iekļaujot vārdus “iepakošanai sagatavotajām” šā teikuma beigās: “Visbeidzot, iepakotajām vai iepakošanai sagatavotajām partijām veic izlases veida organoleptisko un analītisko pārbaudi, kas ļauj pārliecināties par to, vai sīpoli atbilst vajadzīgajam organoleptisko īpašību kopumam.”

— Ražošanas metode

Sēklas

— Sēklas veidojošo ziedkopu stublāju atbalstīšana ar mietiņiem

Svītrots pienākums atbalstīt ar mietiņiem sēklas veidojošo ziedkopu stublājus. Patiešām, ir vēl citas metodes, kas ļauj efektīvi noturēt ziedkopu stublājus, piemēram, ziedkopu stublāju atbalstīšana, apberot ar zemi auga pamatni. Tāpēc šī atbalstīšanas iespēja ir iekļauta specifikācijā.

Tādējādi teikums “Ziedkopu stublājus ne vēlāk kā augšanas cikla vidū atbalsta ar mietiņiem.” ir aizstāts ar teikumu: “Ziedkopu stublājus ne vēlāk kā augšanas cikla vidū atbalsta ar mietiņiem vai apber ar zemi.”

Audzēšanas cikls

— Aizliegums pārpiķēt apsētos zemesgabalos

Līdz šim ražotāji varēja pārpiķēt sīpolus zemesgabalos, kas tajā pašā gadā ir kalpojuši sējumiem. Pēc vairāku gadu tehniskās apsekošanas ir atklājies, ka sīpolu pārpiķēšana šādos zemesgabalos sistemātiski rada sīpolu veselības problēmas un pazemina to kvalitāti (piemēram, padarot trauslu ārējo apvalku). Ar stādu pārpiķēšanu tiek veicināts tas, ka saglabājas un attīstās Thrips tabaci, kas ir blakus esošo zemesgabalu inficēšanas avots. Tāpēc, ja ir vēlme nodarboties ar lauksaimniecību ilgtermiņā un lai ražošana būtu efektīva, ir svarīgi šādu praksi aizliegt.

Tāpēc ir iekļauts teikums “Zemesgabalā, kas tajā pašā gadā ir kalpojis sējumiem, pārpiķēšana ir aizliegta.”

— Tā datuma maiņa, kad pēdējo reizi drīkst veikt mēslošanu ar slāpekli

Spēkā esošajā specifikācijā ir norādīts, ka pēdējā mēslošana ar minerālo slāpekli jāveic ne vēlāk kā vienu mēnesi pirms ražas novākšanas. Lai atvieglotu kontroli, šis nosacījums ir grozīts, tādējādi atļaujot veikt pēdējo mēslošanu ar slāpekli ne vēlāk kā pusotru mēnesi pēc pārpiķēšanas. Proti, ja ir reģistrēts pārpiķēšanas datums, ir vieglāk noteikt datumu, kurā pēdējo reizi veikta mēslošana ar slāpekli. Šis noteikums ražotājam sniedz arī iespēju nepieļaut slāpekļa mēslojuma došanu pārāk novēloti, ja ražas novākšana notiek agrāk nekā plānots.

— Ražas novākšanas sākuma datuma maiņa

Spēkā esošajā specifikācijā ir paredzēts, ka Oignon doux des Cévennes ražas novākšana notiek augustā un septembrī. Ņemot vērā nesen novērotās klimata pārmaiņas, ir noteikts, ka ražas novākšanas laikposms sākas agrāk – no 20. jūlija –un ilgst līdz 20. septembrim, lai siltākajos gados ražas novākšanu varētu uzsākt agrāk.

Ir saglabāts noteikums, ka ražas novākšana ir obligāti jāsāk, kad ir nokaltuši 50 % sīpolu lakstu.

Uzglabāšana un pārvadāšana

— Grozījums attiecībā uz taru, kurā sīpolus pārvadā uz iepakošanas uzņēmumu

Tehnikas attīstība saistībā ar uzglabāšanu un saglabāšanu ir radījusi dažiem ražotājiem vēlmi šajos abos posmos izmantot apjomīgāku taru, lai mazinātu vajadzību pēc iekraušanas un izkraušanas, kā arī lai ietaupītu vietu ēkās un nodrošinātu labāku saglabāšanu. Pēc šķirošanas un sagatavošanas daži ražotāji vēlas, lai tiem būtu iespēja piegādāt savus ražojumus tarā, kas ir lielāka par 20 kg kastēm (šāda tara paredzēta spēkā esošajā specifikācijā), un vēlas izmantot lielapjoma palešu kastes, kuru maksimālais augstums ir 75 cm un kurās var ievietot līdz 350 kg sīpolu.

Grupas galvenās bažas joprojām ir par to darbību kvalitāti, kas veiktas ar sīpoliem. Tāpēc lielapjoma palešu kastes, kas tiks izmantotas pārvadāšanai, tiek izgatavotas tā, lai sīpolus saglabātu nebojātus – lielapjoma palešu kastu iekšpuse ir klāta ar putuplastu, malas ir mazāk izvirzītas nekā līdz šim izmantotajām kastēm, tās nekad netiek aizpildītas līdz maksimālajam līmenim, tādējādi nav riska saspiest sīpolus ar virsējo taru. “Palešu kastu izkrāvējam”, ko izmanto palešu kastu iztukšošanai, arī piemīt attiecīgas īpašības triecienu ierobežošanai – pēc iekraušanas mašīnā aizsargvāks, kas polsterēts tāpat kā palešu kastes iekšpuse, mehāniski piespiežas pie kastes, tādējādi neļaujot sīpoliem izbirt. Visas darbības ir mehāniskas, un tās manuāli kontrolē darbinieks pie “palešu kastu izkrāvēja”, kas jebkurā brīdī procesu var apturēt. Viņš ļauj izgāzt palešu kasti uz konveijera lentes, kas nogādā sīpolus līdz šķirošanas iekārtai, un tāpēc pakāpeniski ver vaļā aizsargvāku, kontrolējot, lai sīpoli tiktu izbērti vienmērīgi.

Ieguvums ir arī darba racionalizācija un ražotāju un iepakošanas uzņēmumu darbinieku drošība – palešu kastes ir vieglāk pārvadājamas un pārvietojamas ar motorizētu pacēlāju. Tādējādi tiek samazināta gan darba grūtības pakāpe ražotājiem un iepakošanas uzņēmumu darbiniekiem, kam vairs nav jāpārcilā kastes ar rokām, gan paletēs sakrauto plastmasas kastu grēdu radītā bīstamība, jo tās ir daudz nestabilākas par palešu kastu grēdu.

Attiecībā uz sīpolu kvalitāti grupa veica sensorās pārbaudes sīpoliem, kas sagatavoti un pārvadāti šāda veida tarā. Šo sensoro pārbaužu analīze parādīja, ka pārvadāšana lielizmēra palešu kastēs nekaitē sīpolu kvalitātei, lai tie varētu pretendēt uz ACVN Oignon doux des Cévennes.

Tāpēc teikums: “Sīpolus uz iepakošanas uzņēmumu ved plastmasas vai kartona kastēs ar maksimālo ietilpību 20 kg” ir aizstāts ar teikumu: “Sīpolus uz iepakošanas uzņēmumu ved tarā, kuras maksimālais augstums ir 75 cm un kurā var ievietot līdz 350 kg sīpolu.”

Iepakošana

Lai novērstu jebkādas neskaidrības, ir atgādināts, ka iepakošanas uzņēmums atrodas noteiktajā ģeogrāfiskajā apgabalā.

— Pievienota partiju kvalitātes pārbaude iepakošanas uzņēmumos

Lai pēc iepakošanas garantētu produkta kvalitāti, ir ieviesta partiju sistemātiska pārbaude, tās atvedot uz iepakošanas uzņēmumiem, ko veic 24 stundu laikā pēc partiju aizvešanas no saimniecības. 24 stundu termiņš ir noteikts, ņemot vērā esošo praksi – lielāko daļu partiju, kas atvestas no rīta (vai iepriekšējā dienā), iepako dienas laikā un piegādā klientam pēcpusdienā vai vēlākais – nākamajā dienā.

— Svītrots pienākums nodrošināt iepakojuma aizdares sistēmu

Spēkā esošajā specifikācijā noteikts: “Iepakojumam jābūt aizdarītam tādā veidā, lai pēc atvēršanas to nevar aizdarīt”. Mazumtirdzniecība neļauj ievērot šo prasību. Tā kā šāda veida tirdzniecība attīstās, ir ierosināts šo prasību svītrot.

Vienotā dokumenta 3.5. punktā ir ņemta vērā šā pienākuma svītrošana.

— Iepakošanas veida vienkāršošana

Vienotā dokumenta 3.5. punkta teikumā “Sīpolus iepako kartona kārbās ar plēves apvalku, nepārsniedzot 12 kg vai – ja tie iepakoti tīkliņos – nepārsniedzot 5 kg.” ir svītrots precizējums “kartona kārbās ar plēves apvalku”, lai ļautu uzņēmumiem, kam nav iekārtu iesaiņošanai plēves apvalkā, laist produkciju tirgū, proti, lai to pārdotu mazumtirdzniecībā, tomēr nemazinot iepakojuma kvalitāti. Šis svītrojums turklāt atbilst arī pienākuma nodrošināt iepakojuma aizdares sistēmu svītrošanai.

Marķēšana

Lai no specifikācijas svītrotu noteikumus par marķēšanu, kas attiecas uz vispārīgo regulējumu, ir svītrots iepakošanas uzņēmuma nosaukums un iepakošanas datums.

Šis svītrojums ir iestrādāts vienotā dokumenta 3.6. punktā.

Citi

— Ģeogrāfiskais apgabals

Ģeogrāfiskais apgabals nav grozīts, grozījums attiecas uz specifikācijas nodaļā “Ģeogrāfiskais apgabals” paredzēto zemesgabalu identifikācijas procedūru.

Lai atvieglotu zemesgabalu identifikācijas procedūru, zemesgabalu identifikācijas pieteikumi, kas ražotājiem kopā ar spēkā esošo specifikāciju ir jāiesniedz INAO, ir jānosūta grupai, lai tā iesniegtu vienotu failu INAO dienestiem.

Turklāt, lai pielāgotu šīs procedūras termiņu attiecīgās kultūras audzēšanas kalendāram (sēšanu var sākt no 1. janvāra), tad zemesgabalu identifikācijas pieteikumu iesniegšanas termiņš no 31. decembra ir atvirzīts uz 31. maiju gadā pirms jauno zemesgabalu izmantošanas.

— Saikne

Lai apkopotu saikni, ir veikta redakcionāla pārskatīšana. Nav veikti grozījumi pēc būtības. Vienotajā dokumentā norādītā saikne nav grozīta.

— Pieteikuma iesniedzējas grupas kontaktinformācijas aktualizācija

Svītrota atsauce uz faksu.

— Pārbaudes struktūra

Pārbaudes organizācijas kontaktinformācija aizstāta ar to iestāžu kontaktinformāciju, kas ir atbildīgas par pārbaudi: Valsts institūts izcelsmes un kvalitātes jautājumos (INAO) un Konkurences, patēriņa un krāpšanas apkarošanas ģenerāldirektorāts (DGCCRF). Šā grozījuma mērķis ir nepieļaut specifikācijas grozīšanu gadījumā, ja mainās pārbaudes organizācija.

VIENOTS DOKUMENTS

OIGNON DOUX DES CÉVENNES

ES Nr.: PDO-FR-02284 – 27.1.2017.

ACVN ( X ) AĢIN ( )

1. Nosaukums(-i)

Oignon doux des Cévennes

2. Dalībvalsts vai trešā valsts

Francija

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Produkta apraksts, uz kuru attiecas 1. punktā minētais nosaukums

Ar cilmes vietas nosaukumu Oignon doux des Cévennes apzīmē ziemas sīpolus, kurus audzē terasveidā; to krāsa ir no perlamutra baltas līdz vara brūnai, forma – no apaļas līdz iegarenai, tie ir spīdīgi, to miza – plāna un caurspīdīga. Zvīņlapas ir biezas, to mīkstums – balts, vidēji stingrs un sulīgs. Sausnas saturs nepārsniedz 10 %. Termiski neapstrādāti sīpoli ir kraukšķīgi, sulīgi un saldi ar maigu un vienmērīgu smaržu, to garša nav ne sīva, ne rūgta. Pēc termiskas apstrādes saglabā spīdumu un kļūst caurspīdīgi, eļļaini, sulīgi un saldi, bez rūgtuma piegaršas, bet ar kastaņu un brūni apcepta ēdiena smaržu.

Ja sīpoli iepakoti pēc 15. maija nākamajā gadā pēc ražas novākšanas, nosaukumu Oignon doux des Cévennes to apzīmēšanai izmantot nedrīkst. Sīpoli tirgū jālaiž oriģinālajā iepakojumā, kuru izmanto vienīgi sīpoliem ar cilmes vietas nosaukumu Oignon doux des Cévennes. Tirgošanu nedrīkst sākt pirms ražas novākšanas gada 1. augusta.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

—

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Sīpoli jāsēj un jāaudzē ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpaši noteikumi

Iepakošana notiek ģeogrāfiskajā apgabalā, kas noteikts šā vienotā dokumenta 4. punktā. To veic pieteikuma iesniedzēja grupas identificētos iepakošanas uzņēmumos. Sīpolus iepako kārbās, nepārsniedzot 12 kg vai – kad tie iepakoti tīkliņos – nepārsniedzot 5 kg.

Lai saglabātu produkta kvalitāti, iepakošana jāveic noteiktajā ģeogrāfiskajā apgabalā.

Sīpolus iepako ražotājs, vai tie tiek nogādāti iepakošanas uzņēmumā. Sīpolus iepakojot noteiktajā apgabalā, tiek novērsta produkta nevajadzīga pārcilāšana, kā arī saglabātas šiem sīpoliem raksturīgās iezīmes, it īpaši to trauslās un caurspīdīgās mizas, kas paliek nebojātas. Visbeidzot, iepakotajām vai iepakošanai sagatavotajām partijām veic izlases veida organoleptisko un analītisko pārbaudi, kas ļauj pārliecināties par to, vai sīpoli atbilst vajadzīgajam organoleptisko īpašību kopumam.

3.6. Ar reģistrēto nosaukumu apzīmētā produkta marķēšanas īpaši noteikumi

Līdztekus obligātajām norādēm, kas paredz prasības pārtikas produktu marķējumam un noformējumam, ar aizsargāto cilmes vietas nosaukumu Oignon doux des Cévennes apzīmēto sīpolu marķējums ietver šādas norādes –

tajā pašā redzes laukā un uz tās pašas etiķetes: — cilmes vietas nosaukums Oignon doux des Cévennes, kas atveidots ar burtiem, kuru lielums ir vismaz vienāds ar lielākajiem burtiem, kas izmantoti marķējumā, — norāde AOP un/vai appellation d’origine protégée, kam jābūt tieši pirms vai tūlīt pēc izcelsmes vietas nosaukuma; starp nosaukumu un norādi nav pieļaujams nekāds papildu teksts, — Eiropas Savienības ACVN simbols, — īpašs identifikācijas numurs, kas atbilst ražotāja kodam, kuram pievienots zemesgabala kods. Iepakojumos, kuri nepārsniedz 5 kg, to var aizstāt ar kodu, kurā apvienotas dienā ievestās partijas.

4. Ģeogrāfiskā apgabala īsa definīcija

Ar cilmes vietas nosaukumu Oignon doux des Cévennes apzīmētā produkta ražošanas apgabals aptver turpmāk minēto Gāras (Gard) departamenta 32 pašvaldību teritoriju:

Arphy; Arre; Arrigas; Aulas; Aumessas; Avèze; Bez-et-Esparon; Bréau-et-Salagosse; Colognac; Cros; Lasalle; Mandagout; Mars; Molières-Cavaillac; Monoblet; Notre-Dame-de-la-Rouvière; Pommiers; Roquedur; Saint-André-de-Majencoules; Saint-André-de-Valborgne; Saint-Bonnet-de-Salendrinque; Saint-Bresson; Sainte-Croix-de-Caderle; Saint-Julien-de-la-Nef; Saint-Laurent-le-Minier; Saint-Martial; Saint-Roman-de-Codières; Soudorgues; Sumène; Vabres; Valleraugue; Vigan (le).

5. Saikne ar ģeogrāfisko apgabalu

Ģeogrāfiskā apgabala specifika

Ar cilmes vietas nosaukumu Oignon doux des Cévennes apzīmētā produkta ražošanas apgabals galvenokārt izvietots uz granīta un slānekļa klintīm Centrālā masīva dienvidaustrumu malā un jo īpaši uz Eguāla (l’Aigoual) (1 565 m) masīva nogāzēm. Vidusjūras reģionam raksturīgo klimatu iezīmē sausums vasarā un liels nokrišņu daudzums rudenī, savukārt mazāk nokrišņu pavasarī, gadā vidēji sasniedzot 1 500 mm. Arī temperatūras svārstības ir diezgan lielas; vasarā ļoti saulains laiks, bet no rudens līdz pavasarim diezgan auksts laiks, dažkārt snieg, gada vidējā temperatūra no 12 °C līdz 13 °C.

Sevēnu (Cévennes) nelīdzenajā reljefā kalnu kores mijas ar pauguriem un dziļām ielejām ziemeļrietumu/dienvidaustrumu virzienā, strautu sateces baseiniem. Stāvo nogāžu kontrastainie klimatiskie apstākļi nogāžu atšķirīgā vērsuma dēļ ir ievērojami, un ekvinokcijas spēcīgās lietusgāzes pastiprina eroziju, reizumis izraisot postošus plūdus. Lai apgūtu šo reljefu, Sevēnu lauksaimnieki nogāzēs izveidoja terases, atrodot nedaudz dziļākās koluviālo sanesu vietas, un plašā platībā cēla sausu akmeņu sienas, kas ir Sevēnu ainavas daļa.

Produkta specifika

Oignon doux des Cévennes ir tādas organoleptiskās īpašības, kas veidoja šā produkta reputāciju ne vien reģionā, bet arī valstī; šo sīpolu garša ir ļoti maiga, tā nav ne rūgta, ne sīva, sulīgums piešķir tiem ļoti patīkamu konsistenci gan termiski neapstrādātā, gan termiski apstrādātā veidā.

Turklāt tos var vizuāli atpazīt un novērtēt pēc to formas, kas ir no apaļas līdz iegarenai, pēc to spīdīguma un perlamutra baltās krāsas, kas dažkārt ir vara brūna, un pēc to plānās un caurspīdīgās mizas.

Nelielais sausnas saturs (līdz 10 %) nav šķērslis to labai saglabāšanai līdz ziemas beigām.

Saikne

Oignon doux des Cévennes audzē Centrālā masīva dienvidu nogāzēs, tie ir oriģināli un īpaši sīpoli gan to audzēšanas, gan arī to fizikālo un garšas īpašību dēļ.

Šajā īpašajā vidē cilvēki ir pratuši attīstīt šo teritoriju, lai gūtu labumu no tās priekšrocībām, izvēlēties piemērotu šķirni un attīstīt tādus agrotehniskos paņēmienus, kas izceltu produkta neatkārtojamību.

Dabas faktoru radītie ierobežojumi ģeogrāfiskajā apgabalā: reti sastopamas līdzenas zemes platības un erozijas radītās sekas lika lauksaimniekiem apsaimniekot teritoriju tā, lai to lietderīgāk izmantotu. Apūdeņotu terašu ierīkošana, izmantojot gravitācijas izraisīto cirkulāciju nelielos apūdeņošanas kanālos, kuros satek kalnu upju ūdeņi, īpaši attīstījusies, sākot ar 18. gs., un ļāva palielināt nelielās kultivējamās platības, lai apgādātu ar pārtiku lielu skaitu iedzīvotāju, vienlaikus aizsargājot augsni pret eroziju.

Visizdevīgāk izvietotajās terasēs, kas atradās nogāzes vidū, bija apūdeņojamas un tuvu ciematiem, tika attīstīta dārzkopība. Augsnes, kas veidojušās, sadēdot granītam un slāneklim, tur ir skābas, smilšainas, ūdenscaurlaidīgas, un tajās ir maz māla, tās mēslo ar kūtsmēsliem, ko iegūst tuvējās aitu un kazu fermās. Maigo sīpolu audzēšana, kas iesākumā bija paredzēti pašu patēriņam, tur attīstījās, līdz kļuva par īstenu lauksaimnieciskās ražošanas nozari. Zemesgabali, kur tradicionāli audzēti sīpoli, dažkārt jau vairāk nekā pirms 50 gadiem, tika nodēvēti par cébières.

Tradicionālā šķirne, ko ražotāji pēc izskata, maigās garšas un uzglabājamības kritērijiem uzlabojuši un saglabājuši nu jau vairākās paaudzēs, ir labi pielāgojusies vietējam klimatam; šīs šķirnes ziemas sīpolus, kas sēti/stādīti janvārī zemesgabalos ar vislabāko vērsumu, lai izmantotu pavasara siltumu, pēc tam pārpiķē ar rokām un regulāri laista; sīpolus ievāc vasaras beigās, pirms ekvinokcijas lietiem septembrī, tādējādi ļaujot tiem nožūt uz lauka un saglabāties labos sanitāros apstākļos.

Audzēšanas prakse un dabas vide daudzveidīgi ietekmē sīpolu iezīmes. Sēja labākajos zemesgabalos ļauj īsā laikā iegūt izturīgus stādus. Precīza pārpiķēšana ar rokām ļauj uzlabot stādījumu blīvumu, lai novācot iegūtu pietiekama izmēra vienādus sīpolus bez plakanām malām. Nelielais māla saturs augsnēs veicina sīpolu maigo garšu, savukārt smilšainā sastāva dēļ tajās esošās ūdens rezerves ir mazas. Tāpēc vasarā ir nepieciešama apūdeņošana, to veic, regulāri pievadot augiem ūdeni nelielos daudzumos, kas ļauj to ietaupīt un jo īpaši nodrošina augiem vienmērīgu ūdens sadali un mazina rūgto un sīvo garšu rašanos, vienlaikus sekmējot zvīņlapu sulīgumu. Visbeidzot, zemesgabalu izvēle, dodot priekšroku ziemeļaustrumu līdz dienvidrietumu virzienā vērstām nogāzēm, atstājot neizmantotas mitro lieknēju zemākās daļas, ļauj audzēt sīpolus tikai tajos zemesgabalos, kuru mikroklimats ir labvēlīgs. Neizmantojot mitro lieknēju zemākās daļas, mazinās fitosanitārā slodze, kas ļauj samazināt ieguldījumus un uzlabot produkta saglabāšanos.

Ģeogrāfiskā apgabala dabas faktoru kopums, ko cilvēki prasmīgi izmantojuši savā sīpolu audzēšanas praksē, ļāva iegūt tādus Oignon doux des Cévennes, kuros labi izpaužas visas to oriģinālās īpašības.

Atsauce uz specifikācijas publikāciju

(šīs regulas 6. panta 1. punkta otrā daļa)

https://info.agriculture.gouv.fr/gedei/site/bo-agri/document_administratif-2d5ebdde-8e40-4f43-8e99-92aed84216dd/telechargement

(1) OV L 343, 14.12.2012., 1. lpp.